LIETUVOS DARBO BIRŽOS

prie socialinės apsaugos ir darbo ministerijos DIREKTORIAUS

Į S A K Y M A S

DĖL VALSTYBĖS PAGALBOS DYDŽIŲ SOCIALINĖMS ĮMONĖMS NUSTATYMO

2011 m. sausio 21 d. Nr. V-41

Vilnius

Vadovaudamasis Valstybės pagalbos teikimo socialinėms įmonėms tvarkos aprašo, patvirtinto Lietuvos Respublikos socialinės apsaugos ir darbo ministro 2004 m. lapkričio 24 d. įsakymu Nr. A1-261 „Dėl Valstybės pagalbos teikimo socialinėms įmonėms tvarkos aprašo patvirtinimo“ (Žin., 2004, Nr. 172-6355; 2008, Nr. 86-3431), 6 punkto reikalavimu:

1. T v i r t i n u šiuos valstybės pagalbos subsidijuojamos išlaidų dalies dydžius laikotarpiui nuo 2011 m. vasario 1 d. iki 2012 m. sausio 31 d.:

1.1. Subsidija darbo vietoms įsteigti ar pritaikyti socialinėse ir neįgaliųjų socialinėse įmonėse (visoms tikslinėms asmenų grupėms priklausantiems darbuotojams, įskaitant ir neįgaliuosius) – 65 proc. reikalingų išlaidų;

1.2. Subsidija tikslinėms grupėms priklausančių darbuotojų bendrojo pobūdžio mokymui – 80 proc. reikalingų išlaidų;

1.3. Subsidija tikslinėms grupėms priklausančių darbuotojų specialiajam mokymui – 45 proc. reikalingų išlaidų;

1.4. Subsidija neįgaliųjų darbuotojų darbo aplinkai, gamybinėms ir poilsio patalpoms pritaikyti – 50 proc. reikalingų išlaidų;

1.5. Subsidija papildomoms administracinėms ir transporto išlaidoms kompensuoti – 50 proc. reikalingų išlaidų.

